Broj: 711-I-837-M-32/21-02-11

Zagreb, 23. travnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić, Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Joška Dujmovića, općinskog načelnika Općine Primorski Dolac**,za davanjem mišljenja Povjerenstva, na 123. sjednici, održanoj 23. travnja 2021.g., daje sljedeće:

**MIŠLJENJE**

**U cilju očivanja vlastite vjerodostojnost te savjesnog i nepristranog postupanja u obanašanju javne dužnosti općinskog načelnika Općine Primorski Dolac, upućuje se dužnosnik Joško Dujmović, općinski načelnik Općine Primorski Dolac, da se izuzme od svih radnji u postupku davanja suglasnosti Općine Primorski Dolac u postupku ishođenja rješenja o utvrđivanju građevne čestice stambene namjene investitora ……………….., brata dužnosnikovog vjenčanog kuma, a na nekretnini u suvlasništvu ………………., dužnosnikovog vjenčanog kuma, te da za sve radnje u navedenom postupku** **ovlasti svog zamjenika. Isto tako, upućuje se dužnosnik da o svom izuzimanju i razlozima izuzimanja upozna javnost objavom na internetskoj stranici Općine Primorski Dolac, kao i da o istoj okolnosti upozna članove Općinskog vijeća Općine Primorski Dolac.**

Obrazloženje

 U Povjerenstvu je 13. travnja 2021. pod brojem 711-U-1423-M-32/21-01-2 zaprimljen zahtjev za mišljenjem dužnosnika Joška Dujmovića, općinskog načelnika Općine Primorski Dolac, povodom kojeg se vodi predmet broj M-32/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Joško Dujmović obnaša dužnost općinskog načelnika Općine Primorski Dolac od 25. svibnja 2017.g. Stoga je i Joško Dujmović povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi kako je Općina Primorski Dolac suvlasnik zemljišta kat.čest.br. …….. k.o Primorski Dolac. Dužnosnik traži mišljenje Povjerenstva vezano za izdavanje suglasnosti Općine Primorski Dolac u postupku ishođenja rješenja o utvrđivanju građevne čestice stambene namjene ………., dužnosnikovog vjenčanog kuma, i ………. …………, brata dužnosnikovog vjenčanog kuma, u postupcima pokrenutim pred Upravnim odjelom za graditeljsto i prostorno uređenje Splitsko-dalmatinske županije. Naime, Općina Primorski Dolac je suvlasnik predmetne nekretnine za koju se traži izdavanje suglasnosti radi donošenja rješenia o utvđivanju građevne čestice. Dužnosnik traži mišljenje postoji li sukob interesa s obzirom da suglasnost potpisuje u svojstvu općinskog načelnika općine Primorski Dolac, suvlasnika zemljišta kat.čest. ………. k.o. Primorski Dolac. U prilogu zahtjeva dostavljen je Zaključak Upravnog odjela za graditeljsto i prostorno uređenje Splitsko-dalmatinske županije kojim se nalaže investitoru ………………. da dopuni zahtjev dokazom pravnog interesa za česticu od koje se prelaže formiranje građevne čestice. U obrazloženju Zaključka se navodi kako su suvlasnici nekretnine kat.čest. …………. k.o. Primorski dolac Općina Primorski Dolac za 1066233/1066733 dijela te ……………. za 500/1066733 dijela te da je za izdavanje rješenja o utvrđivanju građevne čestice u predmetnom postupku potrebno prethodno od Općine Primorski dolac pribaviti suglasnost na predloženi oblik i veličinu građevne čestice.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da je član obitelji dužnosnika u ZSSI-a njegov srodnik po krvi u uspravnoj lozi. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Nadalje, dužnosnici sukladno članku 5. stavku 1. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnosnici osobno odgovorni prema tijelu ili građanima koji su ih imenovali ili izabrali, dok je stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Prema stavku 4. građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

U konkretnoj situaciji, dužnosnik Joško Dujmović se nalazi u situaciji u kojoj kao općinski načelnik Općine Primorski Dolac zastupa Općinu Primorski Dolac te je kao takav ovlašten poduzimati radnje u postupku davanja suglasnosti Općine Primorski Dolac za potrebe donošenja rješenja o utvrđivanju graevne čestice. Isto tako, dužnosnik je u predmetnom postupku dužan voditi računa i skrbiti o interesima Općine Primorski Dolac, kao suvlasnika predmetne nekretnine. S druge strane, vjenčani kum dužnosnika te brat vjenčanog kuma pojavljuju se kao stranke u postupku davanja suglasnosti, odnosno izdavanja rješenja o utvrđivanju građevne čestice.

Osoba kojoj je dužnosnik vjenčani kum nije s njim interesno povezana osoba u smislu članka 4. stavka 5. ZSSI-a, ali kumstvo, odnosno poziv osobi da u ulozi svjedoka prisustvuje činu vjenčanja, kao i prihvaćanje tog poziva, osobna su očitovanja volje koja ukazuju na odnos bliskosti među njima, slijedom čega se radi upravo o takvoj vrsti odnosa kada dužnosnik u odnosu na tu osobu ne može biti nepristran.

Imajući u vidu da je člankom 5. stavkom 1. ZSSI-a propisana dužnost savjesnog i nepristranog obnašanja dužnosti te zaštita vlastite vjerodostojnosti dužnosnika, Povjerenstvo je mišljenja kako bi u svrhu pravilnog upravljanja predmetnom situacijom dužnosnik Joško Dujmović trebao otkloniti poduzimanje bilo koje radnje u postupku davanja suglasnosti Općine Primorski Dolac u postupku ishođenja rješenja o utvrđivanju građevne čestice stambene namjene investitora …………………, brata dužnosnikovog vjenčanog kuma, a na nekretnini u suvlasništvu ………………., dužnosnikovog vjenčanog kuma te da za to u navedenom postupku ovlasti svog zamjenika. Isto tako, upućuje se dužnosnik da o svom izuzimanju i razlozima izuzimanja upozna javnost, objavom na internetskoj stranici Općine Primorski Dolac, kao i da o istoj okolnosti upozna članove Općinskog vijeća Općine Primorski Dolac.

Pravovremenim deklariranjem navedene okolnosti javnosti i osobama koje poduzimaju radnje u navedenim postupcima osigurava se stroža kontrola zakonitosti u pogledu ispunjavanja propisanih uvjeta te se jača povjerenje građana u objektivnost i transperentnost provedenog postupka, kako bi se izbjegla situacija u kojoj bi mogao nastati dojam da je dužnosnik koristio obnašanje javne dužnosti općinskog načelnika u svrhu postizanja koristi za osobu koja je s njim obiteljski povezana kroz vjenčano kumstvo.

Slijedom navedenog Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Joško Dujmović, elektroničkom dostavom
2. Objava na internetskoj stranici Povjerenstva
3. Pismohrana